Broj: 711-I-1938-M-213/23-06-23

Zagreb, 22. rujna 2023.

**ADAM ĆAVAR**

na adresu e-pošte: …………………………

**Predmet: očitovanje na zahtjev Adama Ćavara**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 7. rujna 2023. pod brojem 711-U-6845-P-213/23-01-26 zaprimilo zahtjev za očitovanjem koji je podnio Adam Ćavar.

U podnesenom zahtjevu podnositelj navodi da je jedinica lokalne samouprave osnivač društva za djelatnost 7022 - Savjetovanje u vezi s poslovanjem i ostalim upravljanjem te da je u svrhu postupka registracije društva osnivač imenovao privremenog direktora društva nezaposlenu osobu koja ima obrt za poslovno savjetovanje i upravljanje koji je aktivan i danas. Podnositelj nastavno na navedeno postavlja upit postoje li zakonske prepreke za obavljanje funkcije direktora društva uz istovremeno posjedovanje obrta kojemu je glavna djelatnost jednaka kao i društvu osnovanom od strane jedinice lokalne samouprave.

Povjerenstvo je od podnositelja porukom elektroničke pošte od 13. rujna 2023. zatražilo da dopuni zahtjev navođenjem o kojem se trgovačkom društvu radi i koja je osoba imenovana za direktora tog društva te je također zatražena dostava odluke o imenovanju direktora.

Podnositelj je na spomenuto traženje porukom elektroničke pošte od 14. rujna 2023. dostavio podatak da se radi o trgovačkom društvu Razvojna agencija Srijem d.o.o. te je dostavio Odluku o imenovanju vršitelja dužnosti direktora društva s ograničenom odgovornošću Razvojna agencija Srijem d.o.o. koju je 5. srpnja 2023. donio općinski načelnik Općine Nijemci i kojom je za vršitelja dužnosti direktora trgovačkog društva Razvojna agencija Srijem d.o.o. imenovan Adam Ćavar te je istom Odlukom utvrđeno da mandat vršitelja dužnosti direktora tog trgovačkog društva traje do završetka postupka provođenja natječaja za izbor direktora društva koji će se provesti nakon završetka postupka upisa društva u sudski registar. Istom Odlukom je utvrđeno i da će se s vršiteljem dužnosti direktora za vrijeme trajanja mandata sklopiti ugovor o djelu za izvršenje poslova osnivanja društva.

Povjerenstvo je porukom elektroničke pošte od 15. rujna 2023. od podnositelja zatražilo dodatno očitovanje je li proveden natječaj za izbor direktora društva Razvojna agencija Srijem d.o.o. te je li se podnositelj javio na isti natječaj kao kandidat odnosno namjerava li se na isti javiti ako je u tijeku.

Podnositelj je odgovorio porukom elektroničke pošte od istoga dana navodeći da je natječaj u tijeku i da se planira javiti kao kandidat.

Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 25. sjednici održanoj 22. rujna 2023., podnositelju daje očitovanje kako slijedi.

Člankom 3. stavkom 1. točkom 40. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona.

Člankom 5. stavkom 1. točkom 5. ZSSI-a propisano je da su poslovni subjekti, u smislu toga Zakona, trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, niti mogu obavljati poslove upravljanja u poslovnim subjektima.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom, a stavkom 2. istoga članka je propisano da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 2. stavkom 1. Zakona o obrtu („Narodne novine“, broj 143/13., 127/19. i 41/20.) propisano je da je obrt u smislu toga Zakona samostalno i trajno obavljanje dopuštenih gospodarskih djelatnosti u skladu s člankom 8. toga Zakona od strane fizičkih osoba sa svrhom postizanja dohotka ili dobiti koja se ostvaruje proizvodnjom, prometom ili pružanjem usluga na tržištu.

Člankom 28. Zakona o obrtu propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete iz članka 8. stavka 1. točke 1. i uvjet iz članka 9. stavaka 1. i 2. toga Zakona kao i da poslovođa vodi obrt u ime i za račun obrtnika.

Povjerenstvo nastavno na sve navedeno utvrđuje da su sukladno odredbama ZSSI-a predsjednici i članovi uprava trgovačkih društava u kojima jedinice lokalne samouprave imaju većinski udio obveznici u smislu toga Zakona te da su dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom, u roku od 30 dana od dana stupanja na dužnost.p

Nadalje, kako je obrt u smislu odredbi ZSSI-a poslovni subjekt u kojem je sukladno članku 18. stavku 1. toga Zakona obveznicima ZSSI-a zabranjeno obavljati poslove upravljanja, obveznik ZSSI-a ne može obavljati upravljačku funkciju u obrtu te je dužan poslove upravljanja prenijeti na drugu osobu odnosno poslovođu i to u pravilu u roku od 60 dana od dana izbora ili imenovanja na javnu dužnost.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana